b'\n_START_ARTICLE_\nRoger Vangheluwe\n_START_PARAGRAPH_\nRoger Joseph Vangheluwe (s. 7. marraskuuta 1936) on belgialainen katolisen kirkon pappi, joka toimi Bruggen piispana vuosina 1985\xe2\x80\x932010._NEWLINE_Vangheluwe syntyi Roeselaressa, Belgiassa. H\xc3\xa4net vihittiin papiksi 1. helmikuuta 1963 ja h\xc3\xa4n on opiskellut teologian lisensiaatiksi sek\xc3\xa4 matematiikan kandidaatiksi. Vuosina 1968\xe2\x80\x931984 h\xc3\xa4n toimi professorina pappisseminaarissa Bruggessa. Vangheluwe vihittiin Bruggen piispaksi 3. helmikuuta 1985 ja h\xc3\xa4n toimi virassa 25 vuotta. Erotessaan huhtikuussa 2010 h\xc3\xa4n oli Belgian pitk\xc3\xa4aikaisin katolinen piispa._NEWLINE_Vangheluwe erosi piispanvirasta 23. huhtikuuta 2010 tunnustettuaan seksuaalisesti hyv\xc3\xa4ksik\xc3\xa4ytt\xc3\xa4neens\xc3\xa4 veljenpoikaansa toimiessaan viel\xc3\xa4 pappina. H\xc3\xa4n muutti eronsa j\xc3\xa4lkeen trappistiluostariin, josta muutti pois my\xc3\xb6hemmin.'